A Bizottság 1922/1999/EK Rendelete

(1999. szeptember 8.)

az egyes közösségi vizeken a 8 m teljes hosszt meghaladó hajók merevítőrudaszsákháló-használatának engedélyezési feltételei tekintetében a 850/98/EK tanácsi rendelet alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1459/1999/EK rendelettel [1] módosított, a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre [2] és különösen annak 29. cikke (6) bekezdésére,

(1) mivel a 850/98/EK rendelet 29. cikke (2) bekezdésének a) pontja előírja a nyolc méter teljes hosszt meghaladó, merevítőrudas zsákhálós halászhajó kategóriájának létrehozását, amely hajók a fent említett 29. cikk (1) bekezdésében említett övezetekben halászhatnak, olyan merevítőrudas zsákhálókkal, amelyek együttes rúdhosszúsága nem haladja meg a kilenc métert;

(2) mivel ebbe a kategóriába azon merevítőrudas zsákhálóval felszerelt halászhajók tartoznak, amelyek e rendelet rendelkezéseinek hatálybalépésekor megfelelnek a 850/98/EK rendelet 29. cikke (2) bekezdésének a) és c) pontjában foglalt feltételeknek, valamint az említett övezetekbe való belépéshez szükséges, a lobogó szerinti tagállam jogszabályai alapján meghatározott technikai követelményeknek;

(3) mivel a 850/98/EK rendelet 29. cikkének (3) bekezdése előírja a nyolc méter teljes hosszt meghaladó merevítőrudas zsákhálóval felszerelt halászhajó kategóriájának létrehozását, amely hajók 80-99 mm-es hálószembőségű olyan merevítőrudas zsákhálókat használhatnak, amelyek együttes rúdhosszúsága meghaladja a kilenc métert;

(4) mivel ebbe a kategóriába azon merevítőrudas zsákhálóval felszerelt halászhajók tartoznak, amelyek a 850/98/EK rendelet 29. cikke (2) bekezdésének a) pontjában meghatározott kategóriába tartoznak, és amelyek elsődleges tevékenysége a közönséges homoki garnélarák halászata;

(5) mivel szükséges meghatározni a kritériumokat annak meghatározására, hogy egy merevítőrudas zsákhálóval felszerelt halászhajó elsődleges tevékenysége a közönséges homoki garnélarák halászata;

(6) mivel szükséges meghatározni a fenti kategóriákba tartozó hajók jegyzékének összeállítására és módosítására vonatkozó eljárások részletes szabályait;

(7) mivel indokolt, hogy az e rendeletben meghatározott feltételek hatékonyságát időközönként, tudományosan értékeljék;

(8) mivel indokolt a legutóbb az 1999/202/EK határozattal [3] módosított 55/87/EGK bizottsági rendelet [4] és a 3407/93/EK rendelettel [5] módosított 3554/90/EGK bizottsági rendelet [6] hatályon kívül helyezése;

(9) mivel az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,

ELFOGADTA EZT A RENDELETET:

1. cikk

(1) Minden tagállam biztosítja, hogy a 850/98/EK rendelet 29. cikke (2) bekezdésének a), b) és c) pontjában, a rendelet 29. cikkének (1) bekezdésében említett területen, a merevítőrudas zsákhálók használatára engedélyezett halászhajóinak nyilvántartott összesített motorteljesítménye nem haladja meg az e rendelet mellékletében az adott tagállam tekintetében meghatározott határértéket.

(2) Minden tagállam legkésőbb 2001. február 1-jéig véglegesen tájékoztatja a Bizottságot a 2001. január 1-jén ténylegesen meglévő hajókra vonatkozóan az (1) bekezdésben említett összesített motorteljesítmény határértékéről.

A Bizottság megvizsgálja a tagállam által nyújtott tájékoztatást, ellenőrzi, hogy az megegyezik-e a Bizottság saját adatbázisában található adatokkal, és legkésőbb 10 munkanapon belül értesíti a tagállamot megállapításáról.

I. CÍM

A kilenc métert meg nem haladó együttes rúdhosszúságú merevítőrudas zsákhálóval végzett halászat feltételei

2. cikk

Minden tagállam összeállítja az olyan halászhajók jegyzékét, amelyek

- 1999. december 31-én éjfélkor jogosultak a 850/98/EK rendelet 29. cikkének (1) bekezdésében említett területen merevítőrudas zsákháló használatára, és

- megfelelnek azon tagállam törvényeiben foglalt technikai követelményeknek, amelynek lobogója alatt hajóznak, és amelyben az adott területen merevítőrudas zsákhálóval történő halászatra bejegyezték azokat.

3. cikk

A jegyzékben fel kell sorolni azokat a halászhajókat, amelyek a 850/98/EK rendelet 29. cikke (2) bekezdésének a) pontja értelmében különleges halászati engedélyt kaptak. A jegyzéket a 2943/95/EK bizottsági rendelet [7] 2. és 3. cikkével összhangban kell összeállítani. A végleges jegyzéket legkésőbb 2000. március 1-jéig kell benyújtani a Bizottságnak. A jegyzékben feltétlenül fel kell tüntetni minden halászhajó belső flotta-nyilvántartási számát és a nemzetközi rádióhívójelét.

4. cikk

(1) Amennyiben a 850/98/EK rendelet 29. cikke (2) bekezdésének d) pontja alapján a jegyzékben szereplő valamely halászhajó helyébe másik halászhajó vagy halászhajók kerülnek:

- a tagállam haladéktalanul visszavonja a jegyzékből kivett halászhajó részére kiadott különleges halászati engedélyt, és

- a tagállam kiállítja az új különleges halászati engedélyt vagy engedélyeket a helyettesítő halászhajó vagy halászhajók részére, mielőtt ez a halászhajó vagy halászhajók használná(k) merevítőrudas zsákhálóját/zsákhálójukat a 850/98/EK rendelet 29. cikkének (1) bekezdésében említett területen.

(2) Amennyiben egy halászhajó motorját lecserélik a 850/98/EK rendelet 29. cikke (2) bekezdésének e) pontja alapján:

- a tagállam a motorcserét követően haladéktalanul visszavonja az azon halászhajó részére kiállított különleges halászati engedélyt, amelynek motorját cserélték, és

- a tagállam a motorcserét követően kiállítja az új különleges halászati engedélyt e halászhajó részére, mielőtt ez a halászhajó használná merevítőrudas zsákhálóját a 850/98/EK rendelet 29. cikkének (1) bekezdésében említett területen.

II. CÍM

A kilenc métert meghaladó együttes rúdhosszúságú merevítőrudas zsákhálóval történő halászat feltételei 80-99 mm hálószembőségű háló alkalmazása esetén

5. cikk

Minden tagállam évente összeállítja azoknak a halászhajóknak a jegyzékét, amelyek a 2. cikkben említett jegyzékbe tartoznak, és elsődleges tevékenységük a közönséges homoki garnélarák halászata. Egy ilyen halászhajó jegyzékbe kerülésének feltétele az, hogy a jegyzék készítését megelőző naptári évben:

- a halászhajónak a közönséges homoki garnélarák értékesítéséből származó jövedelme, a halászhajó teljes, első kézből való eladásainak arányában számítva, keresetének legkevesebb 50 %-át tegye ki, vagy

- a halászhajó teljes fogásának súlyából a közönséges homoki garnélarák súlya legkevesebb 50 % legyen.

A 2000. évre vonatkozó jegyzék összeállításakor azonban a tagállamok az 1998-as vagy az 1999-es évek adatai alapján is felvehetnek hajókat a jegyzékbe.

6. cikk

A jegyzék tartalmazza azokat a halászhajókat, amelyeknek a 850/98/EK rendelet 29. cikkének (3) bekezdése értelmében kiegészítő különleges halászati engedélyt adtak ki. A jegyzéket a 2943/95/EK bizottsági rendelet 2. és 3. cikkével összhangban kell összeállítani. A 2000. évre vonatkozó végleges jegyzéket legkésőbb 2000. március 1-jéig kell benyújtani a Bizottságnak. A jegyzékben feltétlenül fel kell tüntetni minden halászhajó flotta-nyilvántartási számát, valamint a nemzetközi rádióhívójelét.

7. cikk

(1) A 850/98/EK rendelet 29. cikkének (3) bekezdésében említett kiegészítő különleges halászati engedélyek éves felülvizsgálatát az érintett tagállam legkésőbb április 15-ig elvégzi. A felülvizsgálatkor a tagállam ellenőrzi, hogy a kiegészítő különleges halászati engedéllyel rendelkező hajó teljesíti-e a 850/98/EK rendelet 29. cikkének (3) bekezdésében és az e rendelet 5. cikkében foglalt követelményeket. Amennyiben a vizsgálat azt mutatja, hogy egy halászhajó nem felel meg az előírásoknak, annak a halászati engedélyét legkésőbb az adott év május 1-jéig véglegesen visszavonják, kivéve, ha valamely hajó vis maior következtében nem tudott megfelelni a követelményeknek.

(2) Amennyiben az illetékes hatóságok bármikor úgy találják, hogy egy halászhajó nem felel meg a 850/98/EK rendelet 29. cikkének (3) bekezdésében és az e rendelet 5. cikkében foglalt követelményeknek, az a tagállam, amelynek lobogója alatt az adott hajó hajózik, haladéktalanul és véglegesen visszavonja a kiegészítő különleges halászati engedélyt.

8. cikk

Amennyiben a 850/98/EK rendelet 29. cikkének (3) bekezdése értelmében az 5. cikkben említett jegyzékben szereplő valamely halászhajó vagy halászhajók helyébe másik halászhajó vagy halászhajók lépnek:

- a tagállam a cserét követően haladéktalanul visszavonja a jegyzékből kivett halászhajó vagy halászhajók részére kiállított kiegészítő különleges halászati engedélyt vagy engedélyeket, és

- a tagállam kiállítja az új kiegészítő különleges halászati engedélyt a helyettesítő halászhajó részére, mielőtt ez a halászhajó használná merevítőrudas zsákhálóját a 850/98/EK rendelet 29. cikkének (1) bekezdésében említett területen.

III. CÍM

Általános és záró rendelkezések

9. cikk

(1) A tagállamok a jegyzékek bármely változásáról tájékoztatják a Bizottságot. A tagállamok külön megjelölik azokat a halászhajókat, amelyeket felvettek vagy kivettek a jegyzékekből, a visszavont különleges halászati engedélyeket és kiegészítő különleges halászati engedélyeket, valamint a kiállított új különleges halászati engedélyeket és kiegészítő különleges halászati engedélyeket.

(2) Amikor a Bizottság az 1627/94/EK tanácsi rendelet [8] 7. cikkével összhangban jóváhagyott egy jegyzéket, a tagállam haladéktalanul megküldi a jegyzéket az e rendelet mellékletében említett összes többi tagállamnak. Továbbá, a tagállam haladéktalanul értesíti ezeket a tagállamokat a jegyzékben bekövetkező bármilyen változásról.

10. cikk

A tagállamok együttműködnek annak érdekében, hogy évente tudományosan értékeljék az e rendeletben meghatározott feltételek hatásait. A 2001. évtől a Bizottság évente megkapja ezt az értékelést.

11. cikk

Az 55/87/EGK és a 3554/90/EGK rendelet hatályát veszti.

12. cikk

E rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 2000. április 1-jétől kell alkalmazni, kivéve az 1., 2., 3., 5. és 6. cikket, amelyet 2000. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. szeptember 8-án.

a Bizottság részéről

Franz Fischler

a Bizottság tagja

[1] HL L 168., 1999.7.3., 1. o.

[2] HL L 125., 1998.4.27., 1. o.

[3] HL L 70., 1999.3.17., 20. o.

[4] HL L 8., 1987.1.10., 1. o.

[5] HL L 310., 1993.12.14., 19. o

[6] HL L 346., 1990.12.11., 11. o

[7] HL L 308., 1995.12.21., 15. o.

[8] HL L 171., 1994.7.6., 7. o.

--------------------------------------------------

MELLÉKLET

A 850/98/EK rendelet 29. cikkének (1) bekezdésében említett területen belül a rendelet 29. cikke (2) bekezdésének a), b) és c) pontja értelmében engedélyezett merevítőrudas zsákhálókkal felszerelt halászhajók legnagyobb összesített motorteljesítménye:

Belgium | 16931 kW |

Dánia | 5556 kW |

Németország | 53552 kW |

Franciaország | 564 kW |

Hollandia | 51487 kW |

Egyesült Királyság | 5705 kW |

--------------------------------------------------